作者:柳永
標題:長壽樂
內容:繁紅嫩翠。豔陽景，妝點神州明媚。是處樓臺，朱門院落，弦管新聲騰沸。恣遊人、無限馳驟，嬌馬車如水。竟尋芳選勝，歸來向晚，起通衢近遠，香塵細細。太平世。少年時，忍把韶光輕棄。況有紅妝，楚腰越豔，一笑千金何啻。向尊前、舞袖飄雪，歌響行雲止。願長繩、且把飛烏系。任好從容痛飲，誰能惜醉。